VSIA „NACIONĀLAIS REHABILITĀCIJAS CENTRS „VAIVARI””
ATKLĀTA KONKURSA

„Ēdināšanas pakalpojuma sniegšana”

Ieinteresēto piegādātāju jautājumi un iepirkumu komisijas atbildes

1.jautājums: 
Iepazīstoties ar komisijas sniegtajām atbildēm uz pretendentu jautājumiem, kas publicētas 13.11.2024 Elektronisko iepirkumu sistēmā, nav skaidrs, kādā veidā būtu jāizceno ēdienkartes. No atbildes ir saprotams, ka cenas jānorāda visiem ēdienos iekļautajiem produktiem. Kāds mērķis ir izcenot produktus? Ēdiena cenu nesastāda tikai produktu cena. Pasūtītājs iepērk pakalpojumu un ēdienus, nevis produktus. Katram ēdienam atkarībā no sarežģītības pakāpes, darba ietilpības un citiem nepieciešamajiem resursiem, lai to sagatavotu, izmaksas un cena atšķiras. Izcenojot produktus, kā pasūtītājs plāno izmantot šo informāciju, kādiem nolūkiem, ja tiek iepirkts pakalpojums, kura sastāvā ir darba spēka izmaksas, elektrības patēriņš, ūdens patēriņš, citi resursi, kas nepieciešami konkrēta ēdiena pagatavošanai. 
Lūgums veikt izmaiņas un ēdienkaršu izcenošanas vietā iekļaut finanšu piedāvājumā pakalpojuma izmaksas par dienu vai dienu un ēdienreizēm.  
Atbilde:
Paldies par iesūtīto jautājumu un izteikto viedokli saistībā ar ēdienkaršu izcenojumu iesniegšanas nepieciešamību un finanšu piedāvājuma struktūru. Vēlamies paskaidrot mūsu prasību un sniegt pamatojumu, kāpēc ēdienkaršu produktu izcenojums ir būtisks un nepieciešams.
Pasūtītājs iepērk ēdināšanas  pakalpojumu, kas sevī ietver arī pārtikas produktu izmantošanu, un šo produktu kvalitāte tiešā veidā ietekmē gala produkta (pakalpojuma)  kvalitāti. Lai gan saprotam argumentu, ka pakalpojuma cena ietver dažādas izmaksas, piemēram, darbaspēku, elektrību un ūdens patēriņu, mēs uzsveram, ka gala ēdiena uzturvērtība un atbilstība pacientu uztura prasībām ir tieši atkarīga no izmantoto produktu kvalitātes un to īpašībām.
Iepriekšējā pieredzē esam saskārušies ar grūtībām veikt piegādāto produktu pārbaudi. Šī iemesla dēļ prasām izcenot produktus ēdienkartēs, lai redzētu, kāda ir produkta cena un kāda ir pārējā izmaksu daļa – darbaspēka, enerģijas, ūdens un citu resursu izmaksas. Tas ļaus vērtēšanas komisijai gūt labāku priekšstatu par pakalpojuma struktūru un nodrošinās pārskatāmību produktu un operatīvo izmaksu attiecībās.
Turklāt, norādīto produktu izcenošana ļauj izvērtēt produkta veidu, piemēram, vai tiek izmantots kvalitatīvs filejas gaļas gabals vai zemākas kvalitātes maltā gaļa. Šī atšķirība tieši ietekmē gala produkta uzturvērtību, piemēram, tauku saturu, kas ir svarīgs individuālās diētas pacientiem. Arī citu produktu, piemēram, zivju, kvalitātes rādītāji (svaigums, glazūras procents) būtiski ietekmē gatavā ēdiena sastāvu un uzturvērtību.

Ņemot vērā iepriekš minēto, šī prasība nav uzskatāma par pārmērīgu, bet gan par pamatotu un nepieciešamu, lai nodrošinātu pienācīgu ēdienu kvalitāti un to atbilstību pacientu veselības prasībām. Tas sniegs skaidrību par izmaksu struktūru un palīdzēs komisijai izvērtēt piedāvājuma atbilstību.
2.jautājums: 
No Nolikumā minētajām prasībām par ēdienkaršu sagatavošanu punktā 16.16. izriet, ka ēdienkartes nav iesniedzamas speciāli tajās iekļaujot prasības atbilstoši kādai konkrētai diētai. Vai ir pareizi saprasts? Citādi būtu jālūdz Piedāvājuma iesniegšanas termiņa pagarinājums, jo darba apjoms būtu pārāk liels.
Atbilde:
Pasūtītājs Tehniskās specifikācijas 1.10.punktā nosaka, ka pacientu ēdināšana notiek pēc pakalpojuma sniedzēja konkursā iesniegtajām paraugēdienkartēm. Pretendents nodrošina ēdināšanu saskaņā ar iesniegtajām paraugēdienkartēm visām sezonām, vecuma grupām un diētām. Ēdienkartes, kuras nav iesniegtas vērtēšanai konkursā, piemēram speciālo diētu vai jebkuras ārstējošā ārsta ieteiktās speciālās ēdienkartes tiek sagatavotas pēc Pasūtītāja pieprasījuma un saskaņotas pie Pasūtītāja uztura speciālista. 
Lūdzam ņemt vērā, ka ēdienkartes speciālajām diētām būs jāizstrādā atbilstoši iekšējai kārtībā (pievienota EIS)
3.jautājums: 
Vai ir pareizi saprasts, ka Ēdienkaršu veidlapā, ailē, kurā jānorāda cena, domāts norādīt cenu tikai ēdieniem, nevis produktiem, no kā sastāv konkrētais ēdiens? Cerams, ka tā, jo tam ir loģika.
Atbilde:
Tehniskā piedāvājuma ietvaros iesniedzamās ēdienkartes formā jāaizpilda visas Pasūtītāja norādītās ailes, tajā skaitā ēdienu veidiem un ēdienā iekļautajiem produktiem. Sīkāku skaidrojumu skatīt atbildē uz 1.jautājumu.
4.jautājums: 
Nolikuma 16.16.6. punktā rakstīts: “Ja piedāvājumā ir iekļauti produkti, kuri atbilst nacionālās pārtikas kvalitātes shēmas prasībām, integrētās audzēšanas vai bioloģiskās lauksaimniecības produktiem, pretendents iesniedz dokumentu kopijas, kas apliecina pretendenta sadarbību ar ražotāju un/vai piegādātāju, kas ražo vai piegādā produktu (piemēram, līgums, ražotāja apliecinājums vai cits)  un arī ikmēneša atskaites paraugu (Exel formāts), pamatojoties uz kuru, pasūtītājs varēs pārbaudīt bioloģiskas lauksaimniecības produktu esamību NRC Vaivari ēdienkartēs (izdrukas paraugu no pasūtītāja uzskaites programmas ).”
Vai ir pareizi saprasts, ka izdrukas paraugs Excel formātā no uzskaites sistēmas (viens vispārējs paraugs) ir apliecinājums produktu iegādes izsekojamībai, ka ir šāda uzskaites sistēma, pēc kura Pasūtītāja pārstāvis nepieciešamības gadījumā varēs pārliecināties par produktu iegādes izsekojamību? Jo no Komisijas sniegtajām atbildēm saprotams, ka pilnīgi pietiekoši ir pretendenta iesniegts apliecinājums par sadarbību ar piegādātāju (piemēram, līgums), kurš piegādā konkrēto produktu, pat ja pats neražo.
Atbilde:
Pasūtītājs paredzējis, ka gan vērtēšanas procesā, gan līguma izpildes procesā šīs izvirzītās prasības izpilde tiks pārbaudīta izmantojot izdruku no uzskaites programmas, ja tas apgrūtina piedāvājuma iesniegšanu, sarakstu ar šiem produktiem, to sertifikātu dati un piegādātāji/ražotāji drīkst iesniegt kā atsevišķu pielikumu.
Vērtēšanas procesā iepirkumu komisijai nepieciešams pārliecināties par produkta izsekojamību. Pretendentam jānodrošina tādu dokumentu kopums, kas katru šāda veida produktu spētu identificēt kā nacionālās pārtikas kvalitātes shēmas prasībām, integrētās audzēšanas vai bioloģiskās lauksaimniecības produktu. Izsekojamības shēmas varētu būt dažādas, taču produkta izsekojamības ķēdē komisijai caur dokumentu izpēti jānonāk līdz produkta ražotājam, jo produkta sertifikātu izsniedz tieši audzētājam/ražotājam (piemēram, ja integrētās audzēšanas reģistrā reģistrēts produkta audzētājs SIA X, bet piegādi pretendentam šim produktam nodrošina SIA Y, tad jāpierāda ne tikai sadarbība ar SIA Y, bet arī tas, ka SIA Y produktu iegādāsies no SIA X)


